b'\n_START_ARTICLE_\nS\xc5\xabd\xc4\x97n\xc5\xb3 pilkapynas\n_START_SECTION_\nPilkapynas\n_START_PARAGRAPH_\n\xc4\xaerengtas \xc5\xa0ventosios sl\xc4\x97nio rytiniame pakra\xc5\xa1tyje st\xc5\xabksan\xc4\x8dioje 20\xc3\x9730 m dyd\xc5\xbeio ir 0,5 m auk\xc5\xa1\xc4\x8dio pakilumoje, apaugusioje kr\xc5\xabmais ir menkaver\xc4\x8diais med\xc5\xbeiais. \xc4\x8cia aptikti 5 pilkapiai, patenkantys \xc4\xaf valstyb\xc4\x97s saugomos kult\xc5\xabros vertyb\xc4\x97s \xe2\x80\x93 S\xc5\xabd\xc4\x97n\xc5\xb3 kapinyno (28710) teritorij\xc4\x85, kurios plotas \xe2\x80\x93 900 m\xc2\xb2._NEWLINE_\xc4\xae rytus ir pietry\xc4\x8dius yra S\xc5\xabd\xc4\x97n\xc5\xb3 II kapinynas, o 0,36 km \xc4\xaf pietvakarius \xe2\x80\x93 S\xc5\xabd\xc4\x97n\xc5\xb3 I kapinynas.\n_START_SECTION_\nTyrimai\n_START_PARAGRAPH_\n1976 m. i\xc5\xa1ai\xc5\xa1kino, o 1982, 1984 ir 1985 m. tyrin\xc4\x97jo Ignas Jablonskis. 1992 m. \xc5\xbevalg\xc4\x97 Lietuvos kult\xc5\xabros paveldo mokslinis centras (ekspedicijos vadovas Vilnius Mork\xc5\xabnas)._NEWLINE_I\xc5\xa1tirti visi 5 pilkapiai. Jie 4,2\xe2\x80\x939 m skersmens, su 1\xe2\x80\x933 koncentriniais akmen\xc5\xb3 vainikais. Pilkapiuose ir j\xc5\xb3 i\xc5\xa1or\xc4\x97je aptikti 26 degintiniai kapai. Vien\xc5\xb3 mirusi\xc5\xb3j\xc5\xb3 sudeg\xc4\x99 kaulai buv\xc4\x99 u\xc5\xbekasti duobut\xc4\x97se, o kit\xc5\xb3 \xe2\x80\x93 supilti \xc4\xaf nedideles lipdyto molio urnas. Dalis urn\xc5\xb3 stov\xc4\x97jo ant plok\xc5\xa1\xc4\x8di\xc5\xb3 akmen\xc5\xb3 ir buvo u\xc5\xbedengtos akmens plok\xc5\xa1t\xc4\x97mis. Kai kuriuos kapus supo nedideli akmen\xc5\xb3 vainik\xc4\x97liai. Pilkapio Nr. 1 sampile aptiktas griautinis moters kapas, kuriame aptikta gintaro ir m\xc4\x97lyno stiklo karoli\xc5\xb3. \xc5\xa0alia pilkapi\xc5\xb3 i\xc5\xa1tirta ugniaviet\xc4\x97, o sampiluose rasta titnago skel\xc4\x8di\xc5\xb3._NEWLINE_Degintiniai kapai datuojami III\xe2\x80\x93I a. pr. m. e., o griautinis \xe2\x80\x93 I a.'